O mașină a intrat într-un autotren în județul Galați, la ieșirea din localitatea Piscu spre Tecuci, în dimineața zilei de sâmbătă, 25 mai. Autoritățile transmit că femeia care conducea autoturismul ar fi adormit. În urma accidentului, mama șoferiței a murit.
În mașină se aflau doar două persoane, potrivit purtătorului de cuvânt al Inspectoratului pentru Situaţii de Urgenţă (ISU) Galaţi, cpt. Dan Ionaşcu, citat de Agerpres.
"Conducătorul unui autoturism, o femeie de 42 de ani, care probabil a adormit la volan, a pierdut direcţia de mers şi a intrat într-un autotren", a transmis reprezentantul ISU.
Cele două persoane din autoturism, o femeie de 42 de ani şi mama acesteia, de 72 de ani, au fost încarcerate, astfel încât a fost nevoie de intervenţia echipajelor de la Garda de Intervenţie Pechea şi Detaşamentul de pompieri Galaţi, care s-au deplasat cu două maşini de stingere, una pentru descarcerare şi o ambulanţă SMURD.
A fost solicitat şi un echipaj al Ambulanţei, dar nu s-a mai putut face nimic pentru femeia de 72 ani, care a decedat pe loc, a precizat cpt. Dan Ionaşcu.
După ce a fost descarcerată, femeia aflată la volan, având politraumatisme, a fost transportată la Spitalul Clinic Judeţean Galaţi.